和善之遊法華
作者：牟巘
朝代：宋

paragraphs: 勝游得勝士，欲濟得健艣。
如此正自佳，寧論晴復雨。
徐行看前山，雲氣互吞吐。
借我烏藤枝，急奔青蓮宇。
跋疐良亦疲，籧篨可能俯。
呼酒酹此脚，一笑失枝拄。
吾懷已曠然，阿香殷餘怒。
牀敷相對睡，不暇參佛祖。
晨光報新霽，生色浮宿莽。
諸峰忽自獻，頗自作眉嫵。
絕頂瞰具區，勇往不可戶。
而我跛躄者，遲鈍誰比數。
窘步竟難陪，內熱生心腑。
龐通遠相要，淵明喜欲舞。
籃輿叩隠廬，趺坐直香縷。
四士苦未還，踏破辛夷塢。
俱是青雲客，那得薄圭組。
新笋甜如蜜，新茗白勝乳。
山靈倘見容，吾欲老茲土。
預愁下山去，塵事紛旁午。
試問白木鑱，何如長柄麈。
他日蒙菜把，終當作地主。
此翁無乃癡，紞如已五鼓。